|  |  |
| --- | --- |
| ALKO OyValikoimat, tuotteet ja laatuPL 9900101 HELSINKI | **Kumppani**Nimi:      Osoite:      Y-tunnus:      Vastuuhenkilö:     Sähköpostiosoite      Puhelinnumero:       |

|  |
| --- |
| **SOPIMUS ALKON KUMPPANIVERKON KÄYTÖSTÄ JA PALVELUISTA** |

**1. Yleistä**

1.1 Tällä sopimuksella (myöhemmin ”sopimus”) Alko ja Kumppani sopivat Alkon kumppaniverkon (myöhemmin ”Kumppaniverkko”) käyttöoikeudesta sekä sen välityksellä tarjottavien ja käytettävien palveluiden (myöhemmin ”Palvelut”) yleisistä ehdoista.

**2. Sopimukseen sisältyvät palvelut**

 Alko ja Kumppani sopivat kumppaniverkon välityksellä käytettävistä alla mainituista palveluista. Kunkin palvelun sisältö, hinta, laskutusperusteet ja maksuehdot on sitovasti yksilöity kyseistä palvelua koskevassa palvelukuvauksessa.

 **Tarjoussovellus**

**Raportit**

**3. Käyttöehdot**

3.1 Kumppanin käyttöoikeus alkaa, kun (i) tämä sopimus on allekirjoitettu ja (ii) Alko toimittanut käyttäjätunnuksen, salasanan (myöhemmin ”Tunnistetiedot”) ja asianomaisen Palvelun osoitteen Kumppanin yksilöimälle vastuuhenkilölle.

3.2 Tunnistetiedot ovat Alkon omaisuutta eikä Kumppanilla ole mitään oikeuksia niihin tämän sopimuksen voimassaolon päättymisen jälkeen. Alko voi vapaasti muuttaa Kumppanin Tunnistetietoja ilmoittamalla siitä Kumppanille kirjallisesti. Kumppani sitoutuu säilyttämään saamansa Tunnistetiedot huolellisesti siten, etteivät ne joudu kolmannen osapuolen haltuun. Kumppani vastaa kaikesta Tunnistetiedoillaan tapahtuneesta Kumppaniverkon käyttämisestä, ellei Kumppani ole kirjallisesti ilmoittanut Alkolle Tunnistetietojensa joutumisesta kolmannen tai riittäviä valtuuksia vailla olevan tahon haltuun siten, että Alkolla on ollut käytettävissään kohtuullinen aika kyseisten Tunnistetietojen käyttöoikeuksien poistamiseen. Mikäli Kumppanilla on perusteltua syytä epäillä, että sen Tunnistetiedot ovat joutuneet ulkopuolisen tietoon, on Kumppani velvol­linen välittömästi ilmoittamaan asiasta Alkolle kirjallisesti.

3.3 Kumppani sitoutuu välittömästi ilmoittamaan yhteyshenkilöitä ja valtuuttamiaan henkilöitä koskevat muutokset kirjallisesti Alkolle.

3.4 Alkolla on oikeus muuttaa tämän sopimuksen alaisten Palveluiden sisältöä, hintoja ja veloitusperusteita. Alko ilmoittaa tällaisista muutoksista Kumppanille etukäteen, mikä voi tapahtua julkaisemalla muutokset Kumppaniverkossa. Mikäli Kumppani ei hyväksy näitä muutoksia, sen on lopetettava Palveluiden käyttö sekä irtisanottava sopimus joko kokonaan tai kyseisen Palvelun osalta kirjallisesti. Tällöin Alko palauttaa irtisanotusta Palvelusta mahdollisesti maksetut ennakkomaksut käyttämättä jääneen sopimuskauden osalta. Jatkamalla Palvelun käyttöä Kumppani hyväksyy edellä mainitut muutokset.

**4. Kumppaniverkon kautta tehdyt oikeustoimet:**

4.1 Sopijapuolet hyväksyvät sen, että Kumppaniverkon välityksellä Tunnistetietoja käyttämällä tehdyt oikeustoimet ovat sopijapuolia sitovia. Sopijapuolet sitoutuvat siihen, että ne eivät vetoa sellaiseen seikkaan, jonka mukaan oikeustoimi sopijapuolten välillä tulisi päte­mättömäksi yksin sen takia, että se on tehty Kumppaniverkon välityksellä.

**5. Voimassaolo**

5.1 Tämä sopimus on voimassa toistaiseksi. Tämä sopimus sekä/ tai siinä määritellyt erilliset palvelut voidaan kirjallisesti irtisanoa päättymään välittömästi. Yksittäisen Palvelun irtisanomisella ei ole vaikutusta tämän sopimuksen voimassaoloon muiden palveluiden osalta. Tämän sopimuksen irtisanominen päättää automaattisesti myös oikeuden käyttää siinä määriteltyjä Palveluita.

5.2 Alko pidättää lisäksi oikeuden keskeyttää Kumppaniverkossa tarjottavien Palveluiden tarjoaminen Kumppanille ilman eri ilmoitusta, mikäli Alkolla on syytä uskoa Kumppanin rikkovan tämän sopimuksen ehtoja tai vaarantavan Kumppaniverkon teknistä ympäristöä.

**6. Immateriaalioikeudet**

6.1 Kumppaniverkossa tarjottavien Palveluiden sekä niiden käyttöön mahdollisesti liittyvien tietokoneohjelmien, asiakirjojen ja muun aineiston sekä niiden muutettujen versioiden omistusoikeus- ja immateriaalioikeudet (mukaan lukien tekijän-, patentti-, tavaramerkki-, mallisuoja- ja muut oikeudet) kuulu­vat Alkolle tai kolmansille osapuolille.

6.2 Alko myöntää Kumppaniverkossa tarjottavien Palveluiden yhteydessä mahdollisesti käytettäviin tietokoneohjelmiin Kumppanille käyttöoikeuden. Käyttöoikeutta ei myönnetä yksinomaisena eli eksklusiivisena, se ei ole siirrettävissä kolmannelle osapuolelle ja se rajoittuu tämän sopimuksen mukaiseen toimintaan Kumppaniverkossa tarjottavien Palveluiden tavanomaisen käytön edellyttämässä laajuudessa. Ohjelmien, asiakirjojen ja muun aineiston rajoitetun käyttöoikeuden luovuttaminen Kumppanille ei sisällä omistus- ja/tai immate­riaalioikeuksien luovutusta.

6.3 Edellä mainittujen tuotteiden tai aineiston kopioiminen, kääntäminen tai muuttaminen on kiellettyä, ellei Alko anna siihen etukäteen kirjallista lupaa.

6.4 Kumppani vastaa siitä, että sen Kumppaniverkossa välittämät tiedot ja aineisto eivät loukkaa kolmansien immateriaalioikeuksia, liikesalaisuuksia, voimassa olevaa lainsäädäntöä tai viranomaismääräyksiä. Ellei Kumppani nimenomaisesti kirjallisesti rajoita Alkon oikeutta käyttää Kumppanin toimittamia tietoja tai aineistoa, Alkolla on oikeus vapaasti hyödyntää niitä omassa liiketoiminnassaan.

**7. Salassapito ja tietosuoja**

7.1 Sopijapuolet sitoutuvat pitämään luottamuksellisena toisiltaan tämän sopimuksen nojalla saamansa luottamukselliseksi katsottavan aineiston ja tiedot sekä olemaan käyttämättä niitä muihin kuin tämän sopimuksen mukaisiin tarkoituksiin. Kumppaniverkon teknisistä ominaisuuksista tai niihin liittyvistä rajoituksista huolimatta Kumppani sitoutuu siihen, ettei se pyri perehtymään mahdollisesti saatavilla olevaan tietoon, joka koskee kolmansien osapuolten liiketoimintaa ja joka ei kuulu osapuolten sopimien Palveluiden piiriin. Tämä sitoumus on voimassa tämän sopimuksen päättymisen jälkeenkin.

7.2 Sopijapuolet huolehtivat omien toimintojensa osalta siitä, että tietosuojaa sekä mahdollisia muita salassapitoa koskevia säädöksiä ja so­pimuksia sekä viranomaisten antamia määräyksiä noudatetaan.

**8. Muut ehdot**

8.1 Kumppani hankkii omalla kustannuksellaan Kumppaniverkossa tarjottavien Palveluiden käytön edellyttämät laitteet, ohjelmat ja puhelinverkko- tms. tietoliikenneyhteydet sekämuut tarvittavat palvelut ja vastaa niiden käyttö- ja ylläpitokustannuksista, turvallisuudesta, asianmukaisesta virussuojauksesta ja toimivuudesta.

8.2 Osapuolet eivät ole vastuussa kolmannen osapuolen (esim. teleoperaattorin tai internet­palveluntarjoajan) aiheuttamista Palvelun käyttöön liittyvistä ongelmista. Tiedonsiirrossa tapah­tuneiden virheiden aiheuttamien mahdollisten vahinkojen osalta sopijapuolet eivät ole oikeutet­tuja vahingonkorvaukseen toiselta sopijapuolelta.

8.3 Tämän sopimuksen mukaiset Kumppaniverkossa tarjottavat Palvelut toimitetaan sellaisena kuin ne ovat, eikä Alko myönnä näille Palveluille mitään takuita. Alko ei anna takuuta Kumppaniverkossa tarjottavien Palveluiden keskeytymättömästä käytöstä tai soveltuvuudesta tiettyyn käyttötarkoitukseen tai siitä, että Palvelut tai niissä esitetyt tiedot ovat virheettömiä. Kumppanilla ei ole tämän sopimuksen nojalla oikeutta saada Alkolta korvausta mistään välittömistä tai välillisistä vahingoista Kumppaniverkossa tarjottaviin Palveluihin liittyen. Mikäli Kumppaniverkko ei ole käytettävissä, tulee Kumppanin toimittaa esimerkiksi tarjoukset ja muu Palvelusopimusten mukainen informaatio jollakin toisella tavalla huomioiden tietojen välittymiseen kuluvan ajan.

8.4 Kumppani on velvollinen korvaamaan tämän sopimuksen vastaisella toiminnallaan aiheuttamansa välittömän vahingon Alkolle.

8.5 Tähän sopimukseen sovelletaan Suomen Lakia. Tähän sopimukseen liittyvät riitaisuudet, mikäli niistä ei päästä sopimukseen, ratkaistaan lopullisesti yhden välimiehen välimiesmenettelyssä Keskuskauppakamarin välityslautakunnan sääntöjen mukaisesti Helsingissä.

Tätä sopimusta on allekirjoitettu kaksi samanlaista kappaletta, yksi molemmille sopijapuolille.

Päiväys:       ALKO OY

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Allekirjoitus ja nimen selvennys

Päiväys:       Kumppani

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Allekirjoitus ja nimen selvennys